Imtella' Marzu 17, 2021 - Aġġornata 17 Ta' Marzu, 2021 6:11pm Sas-sena d-dieħla se jitlesta proġett ta' estensjoni tal-istazzjonijiet tat-tifi tan-nar tax-Xemxija u Ħal Far u tal-kwartieri ġenerali f'Ta' Kandja b'investiment ta' €600,000. Dan tħabbar waqt żjara li l-Ministru għall-Intern, Sigurta Nazzjonali u Infurzar tal-Liġi Byron Camilleri għamel fl-istazzjoni tax-Xemxija. Huwa iddeskriva dan l-investiment bħala wieħed li flimkien mal-ftehim kollettiv għall-250 ħaddiem se jkompli jsaħħaħ is-servizz offrut bħala protezzjoni ċivili. Min-naħa tiegħu d-Direttur Ġenerali tad-Dipartiment tal-Protezzjoni Ċivili Emanuel Psaila irrimarka li fl-aħħar erba' snin issaħħaħ it-tagħmir u l-vetturi wżati għal sitwazzjonijiet ta' emerġenza. F'kumment lil TVM, Psaila qal li min x'ħin tidħol telefonata sakemm jaslu fuq il-post ma jridux jgħaddu aktar minn 10 minuti u jekk jiġri hekk tinfetaħ investigazzjoni.